Tove Videbæk (KD), 2004-01-15:
Med formandens tilladelse.
Lad mig sige det med det samme: Læreplaner i dagtilbud er ikke en blomst, der er groet i Kristendemokraternes have.
I forslaget står der, at man vil udarbejde pædagogiske læreplaner for børn i aldersgruppen ½-2 år og aldersgruppen 3 år til skolealderen.
Jeg må sige, at jeg troede, jeg havde læst forkert, da der stod ½-2 år.
Det er altså fra 6-måneders-alderen.
Nu kan man da for alvor sige, at vi sætter os på børnenes barndom, om ikke vi har gjort det før. Vore børn må altså herefter kun leve uden læreplaner de første 6 måneder af deres liv.
Det, det her mest af alt minder mig om, er film fra Korea eller Kina, hvor små børn bliver socialiseret på den »rigtige« måde.
Jeg må sige, at jeg faktisk ikke havde forventet det af en borgerlig regering.
Det minder mig også lidt om en tidligere undervisningsministers planer for børn, nemlig U 90, som var så tydelig i sit mål med socialisering af børnene, fra de var helt små, at den måtte tages af bordet igen, og alle har åbenbart glemt alt om den siden. I lovforslaget og bemærkningerne står der bl.a., at det er af hensyn til bl.a. udsatte børn og for at bryde den negative sociale arv.
Vi mener simpelt hen, det er for letkøbt, at vi skal sætte ind med pædagogiske læreplaner i børnehaven for at vende eller bryde den negative sociale arv.
Vi bør i stedet hjælpe familierne, der står med de problemer, der er årsag til, at barnet eventuelt er i fare for at bringe en negativ social arv videre.
Vi burde tage fat om ondets rod og fjerne årsagen til den negative sociale situation.
Det er helt klart, at hvis børnene derhjemme har forældre, der drikker, er psykisk syge eller på anden måde er ramt af alvorlige problemer, som de kæmper med, så er det nok svært for et barn at trives og lære noget - med eller uden læreplaner i daginstitutionen. Derfor vil jeg også sige, at miljøet i daginstitutionen måske var vigtigere at tage fat på.
Vi ved, at der er massive støjproblemer nogle steder, der er for få voksne til børnene, der er for meget kontorarbejde til de voksne, der er i daginstitutionerne, og nu skal de så måske have ekstra kontorarbejde med at lave planer, evaluere planer, lave skemaer osv. For noget siden fremsatte vi et forslag om miljølov for børn vedrørende minimumsstandarder for det miljø, vi tilbyder vores børn de steder, hvor de tilbringer hele deres dag, men
læreplaner til børn i 6-måneders-alderen, det vil vi altså ikke være med til.
Kristendemokraterne ønsker, at børn skal have lov til at være børn, og når de nu bliver placeret i daginstitutioner, hvad de jo egentlig ikke selv har bedt om, så bør de altså også her have lov til at være sig selv, lege og tumle og bruge deres tid og kræfter på at være børn.
Men hvad er egentlig et godt børneliv, et godt vuggestueliv og et godt børnehaveliv?
I rapporten, der hedder »Børnenes stemme og den sociale servicelov« fra februar 2003 er der et par 15-årige, der bliver spurgt om, hvad de huskede fra børnehaven, og en af de unge siger: »Et godt børneliv er, at man har det godt ved at kunne gøre, hvad man vil.
Altså lege med sand, hvis man vil det.
Det er også godt at have nogle venner.«
Tja, så enkelt kan det siges.
Forfatteren konkluderer fra alle de mange interview, han har optaget med børnene, at det synes at fremgå, at det i høj grad er friheden til eller muligheden for selv at bestemme, hvad man vil lave, hvem man vil lege og være sammen med, der er et gennemgående kvalitetskriterium for børnene.
Afslutningsvis vil jeg sige, at jeg tror ikke, der er ret mange elementer fra den rapport i det forslag, der ligger her.
Så ganske kort kan jeg sige, at Kristendemokraterne ikke kan støtte det her forslag.